สนพ. เผยแผน PDP 2018 พร้อมเดินหน้าเสริมความมั่นคงระบบไฟฟ้า ขณะที่ประชาชนสามารถเปิดดาวน์โหลดข้อมูลเพื่อสร้างความรู้ความเข้าใจได้แล้ว
นายวัฒนพงษ์ คุโรวาท ผู้อำนวยการสำนักงานนโยบายและแผนพลังงาน หรือ สนพ. เปิดเผยว่า จากมติที่ประชุมคณะรัฐมนตรี เห็นชอบร่างแผนพัฒนากำลังผลิตไฟฟ้าของประเทศปี 2561-2580 หรือ PDP 2018 ไปแล้วเมื่อปลายเดือนเมษายนที่ผ่านมา(62) สนพ. จึงต้องการประชาสัมพันธ์ให้ทุกภาคส่วนมีความรู้ความเข้าใจที่ถูกต้องเกี่ยวกับแผน PDP 2018         สำหรับแผน PDP 2018 เป็นแผนหลักในการจัดหาพลังงานไฟฟ้าของประเทศให้เพียงพอกับความต้องการใช้ เพื่อรองรับการเติบโตทางเศรษฐกิจของประเทศ ที่มีกรอบระยะเวลาของแผนสอดคล้องกับแผนยุทธศาสตร์ชาติ 20 ปี การพัฒนากำลังผลิตไฟฟ้าให้เหมาะสมกับความต้องการใช้ไฟฟ้าและศักยภาพในแต่ละภูมิภาค นอกจากนี้ ยังคำนึงถึงความเชื่อมโยงระหว่างการลงทุนในการผลิตไฟฟ้า ความมั่นคงของระบบส่งไฟฟ้า และการส่งเสริมการแข่งขันภายใต้การกำกับดูแลให้มีประสิทธิภาพสูงสุดและคงไว้ซึ่งความมั่นคง        แผนในแผน PDP 2018 อาทิ การจัดสรรโรงไฟฟ้าใหม่ โดยในปี 2580 จะมีกำลังการผลิตไฟฟ้ารว 77,211 เมกะวัตต์ เป็นกำลังผลิตไฟฟ้าใหม่ 56,431 เมกะวัตต์ เพื่อรองรับความต้องการใช้ไฟฟ้าในปี 2580 และทดแทนโรงไฟฟ้าปลดออกจากระบบ / โรงไฟฟ้าหลักประเภทฟอสซิลใหม่ ปรับลดปริมาณการผลิตไฟฟ้าจากเชื้อเพลิงถ่านหินลงจากแผน PDP 2015 เพื่อเป็นการลดการปล่อยก๊าซคาร์บอนไดออกไซด์ โดยเปลี่ยนมาใช้เชื้อเพลิงก๊าซธรรมชาติ ซึ่งปัจจุบันมีราคาลดลงมาก ให้ราคาค่าไฟฟ้าอยู่ในระดับเหมาะสม /ขณะที่สัดส่วนเชื้อเพลิงฟอสซิลเป็นร้อยละ 65 ประกอบด้วยก๊าซธรรมชาติ ร้อยละ 53 และถ่านหินและลิกไนต์ ร้อยละ 12 และสัดส่วนการผลิตไฟฟ้าที่ไม่ได้มาจากฟอสซิล ร้อยละ 35         ทั้งนี้ ประชาชนสามารถเข้าไปศึกษาหรือดาวน์โหลดข้อมูลเพิ่มเติม แผน PDP 2018 ได้แล้วที่ www.eppo.go.th